Prjedy hač móža ludźo přichodnu sobotu w Nuknicy 18. jolka-swjedźeń dožiwić, je njesměrnje wjele přihotow trěbne. Wšědnje je Brězanec bróžnja nětko wječor dołho wobswětlena, dokelž so tam wjele pilnych rukow gratu přima.
Nuknica (SN/MWj). Swěca w předstanje a pawiljonje je hižo wotdaloka widźeć. W bróžni noša mužojo a młodostni drjewjane dźěle tam a sem. Na sćěnach wisaja jewišćowe wobrazy z jolka-swjedźenjow zašłych lět a dopominaja na lońšu temu šlarafija, na Asterix před třomi lětami, na wulkan a Kubu. A wosrjedź wšeho diskutujetaj Michał „Černo“ Brězan a Michał Cyž, kak najlěpje blida a ławki stajeć a hač jewišćo snano tola hišće něšto metrow přesunu. „Pjatk popołdnju budźe generalka programa. Připołdnju dyrbja wšitke přihoty wotzamknjene być“, praji šeforganizator Michał Brězan. Wčera su jewišćo za hudźbnu skupinu Serbeat natwarili a halu wupyšili, dźensa chcychu techniku zatwarić a zbywace lampy spowěšeć, baru natwarić a wězo blida a ławki stajeć.
szl_Latn szl_Latn